《藻轩为锦衣千户吴孟章赋》
明代·程敏政

将军心地清如藻，小结幽居远六街。倚榻高寒疑近水，闭门空翠欲侵阶。

撷芳曾过黄泥坂，寄傲难同画舫斋。圣代只今需补衮，知君才副九重怀。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。